Is-sitwazzjoni fil-Mediterran hija drammatika. Ma tistax tkompli sejra hekk. Ma nistgħux naċċettaw li mijiet ta' nies imutu jippruvaw jaqsmu l-baħar lejn l-Ewropa. Minħabba f'hekk iddeċidejt li nsejjaħ Kunsill Ewropew straordinarju nhar il-Ħamis. U kien għalhekk ukoll li vvjaġġajt lejn ir-reġjun tliet ġimgħat ilu. L-għan tas-summit hu li niddiskutu, fl-ogħla livell, x'nistgħu u x'għandna nagħmlu aħna, l-Istati Membri u l-istituzzjonijiet tal-UE flimkien, biex intaffu s-sitwazzjoni issa. Ma nistenniex xi soluzzjonijiet ta' malajr għall-kawżi fl-għeruq tal-migrazzjoni - għax dawn ma jeżistux. Kieku jeżistu, ilna li użajnihom. Iżda nistenna li l-Kummissjoni u s-Servizz Ewropew għall-Azzjoni Esterna jippreżentaw għażliet għal azzjoni immedjata. U nistenna li l-Istati Membri jikkontribwixxu immedjatament. Uħud mit-temi li għandna bżonn niddiskutu b'urġenza huma - kif se nwaqqfu lit-traffikanti tal-bnedmin li b'mod ċiniku jaqilgħu l-flus billi jqiegħdu l-ħajjiet tal-migranti f'periklu; - kif se nżidu l-isforzi konġunti tagħna biex insalvaw in-nies li jeħtieġu l-għajnuna; - kif se ngħinu aħjar lill-Istati Membri tal-UE l-aktar milquta; u - kif se ntejbu l-kooperazzjoni tagħna mal-pajjiżi tal-oriġini u tat-tranżitu. Il-Kunsill Ewropew nhar il-Ħamis se jibni fuq id-diskussjoni tal-lum fil-laqgħa tal-Kunsill tal-ministri għall-affarijiet barranin u l-ministri għall-ġustizzja u l-affarijiet interni. Sejjaħt ukoll laqgħa ta' koordinament mal-Kummissjoni, ir-Rappreżentant Għoli u l-Presidenza Latvjana bi tħejjija għas-summit. Is-sitwazzjoni fil-Mediterran tikkonċerna mhux biss il-pajjiżi fil-Viċinat tan-Nofsinhar tagħna, iżda tikkonċerna lilna lkoll, l-Ewropa kollha. Għalhekk irridu nieħdu azzjoni, u azzjoni flimkien, issa.